text: Flere og flere valgsteder lukkes
  23 maj 2011 kl. 11.12
  Aabenraa nedlægger 15 valgsteder. Det medfører færre vælgere, advarer forsker.
  Aabenraa Kommune har for nyligt nedlagt 15 ud af 33 valgsteder, og i Sønderborg vil de nedlægge 17 ud af 34 steder.
  Det er en landsdækkende tendens, og politikerne gør det for at spare penge.
  - Det går ud over demokratiet, for alle undersøgelser viser, at færre valgsteder giver færre vælgere, siger kommunalforsker Roger Buch fra Mediehøjskolen i Aarhus til DR Syd.
  Der vil være omkring 1450 valgsteder til det kommende folketingsvalg.
  For ti år siden var der cirka 1900 steder. 
  Danmark er ellers kendt i hele verden for at have en høj stemmeprocent. Typisk over 80 procent til folketingsvalg
  - Det kan være med til at trække os i nedadgående retning. Demokratiet bryder ikke sammen, men det betyder, at færre danskere er en del af demokratiet, siger Roger Buch til DR Syd
  